ddrg/super_eurlex huggingface dataset:
KIRJALLINEN KYSYMYS E-0892/01 esittäjä(t): Bart Staes (Verts/ALE) komissiolle. Sensus-poliisihankkeen tukeminen.



Virallinen lehti nro 040 E , 14/02/2002 s. 0017 - 0018



KIRJALLINEN KYSYMYS E-0892/01 esittäjä(t): Bart Staes (Verts/ALE) komissiolle (28. maaliskuuta 2001) Aihe: Sensus-poliisihankkeen tukeminen Komission jäsen Erkki Liikanen toteaa vastauksessaan kysymykseen P-0009/01(1) Sensus-hankkeen osalta, että komissio teki 25. toukokuuta 1999 uuden päätöksen (E/696/99), jolla muutettiin alkuperäistä päätöstä siten, että Europol saattoi osallistua hankkeeseen. Alkuperäinen päätös koski Euroopan talousyhteisön tutkimusta, teknologista kehittämistä ja esittelyä tarkoittavia toimia koskevaa neljättä puiteohjelmaa (1994-1998). Muutettiinko alkuperäistä päätöstä - EU:n jäsenvaltioiden, - lain noudattamista valvovien viranomaisten ja turvallisuuselimien, kuten Saksan valtion turvallisuuspalvelun (Bundesnachrichtendienst) ja sen peitejärjestön Amt für Auslandfragenin ja/tai - Europolin pyynnöstä? Jos vastaus on myönteinen, mitkä jäsenvaltiot ja mitkä lain noudattamista valvovat ja turvallisuudesta vastaavat elimet esittivät kyseisen pyynnön? Jos vastaus on kielteinen, kenen aloitteesta komissio muutti alkuperäistä päätöstä 25. toukokuuta 1999? (1) EYVL C 187 E, 3.7.2001, s. 154. Erkki Liikasen komission puolesta antama vastaus (1. elokuuta 2001) Komissio haluaa korostaa, että alkuperäinen päätös (komission arviointipäätös E/1791/97), sellaisena kuin se on muutettuna uudella päätöksellä (E/696/99), koskee hankkeiden arviointia tulevaisuuden rahoituksen kannalta eikä siinä vahvisteta neljättä puiteohjelmaa koskevia sääntöjä, kuten parlamentin jäsen kysymyksessään esittää. Europolin ennakoitu osallistuminen Sensus-hankkeeseen sisältyy alustavaan työohjelmasuunnitelmaan. Europolin osallistuminen sopimuspuolena kuitenkin viivästyi, sillä kaikki jäsenvaltiot eivät hankkeen aikaan olleet ratifioineet Europolin peruskirjaa. Ei siis ollut olemassa oikeussubjektia, joka olisi voinut allekirjoittaa sopimuksen. Europol voi osallistua Sensus-hankkeeseen tutkimusta ja teknologista kehittämistä, esittely mukaan lukien, koskevasta erityisohjelmasta yleisesti kiinnostavien telemaattisten sovellusten alalla (1994-1998) 23. marraskuuta 1994 annetun neuvoston päätöksen 94/801/EY(1) 7 artiklan 1 kohdan kahdeksannen luetelmakohdan mukaisesti sen jälkeen, kun sen peruskirja on tullut voimaan, sillä perusteella, että se on kansainvälinen järjestö. Europolin osallistumisen mahdollistava komission päätös (E/696/99) perustui pyyntöön, jonka Sensus-sopimuksesta vastuussa oleva yksikkö esitti neljättä puiteohjelmaa koskevien sääntöjen ja menettelyjen mukaisesti (ks. komission vastaus parlamentin jäsenen esittämään kirjalliseen kysymykseen E-1066/01(2)). (1) EYVL L 334, 22.12.1994. (2) Katso sivu 19.
KIRJALLINEN KYSYMYS P-1251/01

esittäjä(t): Carmen Cerdeira Morterero (PSE) komissiolle

(10. huhtikuuta 2001)

Aihe: Tuki Namibialle ja perusoikeudet

Kun otetaan huomioon, että Namibia kuuluu Euroopan unionin varoja saaviin maihin ja sille on osoitettu vuosina 1996-2000 yhteensä 52 miljoonaa euroa ja että Euroopan unionin ja Namibian välisen sopimuksen toinen painopiste on demokratian ja oikeusvaltion sekä ihmisoikeuksien ja perusvapauksien kehittäminen ja vakiinnuttaminen, kysyn komissiolta seuraavaa: Miten komissio suhtautuu Namibian presidentin Sam Nujoman lausuntoihin ja päätöksiin, joiden mukaan kaikki homot ja lesbot olisi pidätettävä ja karkotettava maasta sillä perusteella, että maan valtiosääntö ei salli homoseksuaalisuutta?

Kun otetaan huomioon, että tämä on ristiriidassa Euroopan unionin perusarvojen ja perusperiaatteiden, Amsterdamin sopimuksen 13 artiklan, kehitysyhteistyötä koskevien säädösten sekä Yhdistyneiden kansakuntien yleisen ihmisoikeuksien julistuksen kanssa, kysyn lisäksi seuraavaa: Aikooko komissio tehdä jotakin tämän ehdottomasti syrjivän toiminnan torjumiseksi?

Aikooko komissio ilmoittaa Namibian hallitukselle, että kyseinen päätös rikkoo perustavia ihmisoikeuksia ja on ristiriidassa Euroopan unionin perusperiaatteiden ja perusarvojen kanssa?

Poul Nielsonin komission puolesta antama vastaus

(31. heinäkuuta 2001)

Komissio on hämmästyneenä ottanut vastaan Namibian presidentin viimeaikaiset homoseksuaalien vastaiset lausunnot.

Tällaiset lausunnot ovat yleisten ihmisarvoa koskevien periaatteiden ja erityisesti Namibian hallituksen maan itsenäisyyden jälkeen omaksuman sovittelun ja suvaitsevaisuuteen tähtäävän politiikan vastaisia.

Jokaisella ihmisellä on oikeus nauttia ihmisoikeuksistaan ja perusvapauksistaan, ja valtion tulisi kieltää kaikenlainen rotuun, sukupuoleen, poliittisiin mielipiteisiin, uskontoon jne. liittyvä syrjintä. Nämä periaatteet ja perusoikeudet on sisällytetty Cotonoussa 23. Kesäkuuta 2000 allekirjoitetun AKT-EU-kumppanuussopimuksen johdanto-osaan.

Euroopan unioni on ilmaissut Namibian viranomaisille huolestuneisuutensa virallisen yhteydenoton ja lausuman muodossa sekä kehottanut näitä kunnioittamaan ihmisoikeuksia ja oikeusvaltion periaatteita.
KIRJALLINEN KYSYMYS E-2133/01 esittäjä(t): Eryl McNally (PSE) komissiolle. Matkustamon ilman laatu lentokoneissa.



Virallinen lehti nro 040 E , 14/02/2002 s. 0195 - 0195



KIRJALLINEN KYSYMYS E-2133/01 esittäjä(t): Eryl McNally (PSE) komissiolle (17. heinäkuuta 2001) Aihe: Matkustamon ilman laatu lentokoneissa Lentokoneiden matkustamoiden ilman laatu näyttää aiheuttavan yleisesti ongelmia. Kaikki lentoyhtiöt eivät tarkkaile tarpeeksi huolella matkustamoiden ilman laatua. Ilmeisesti jotkut rahaa säästääkseen jopa laiminlyövät matkustajien hyvinvoinnin eivätkä pidä ilmastointia päällä. Matkustajilla on oikeus luottaa siihen, että edes vähimmäismääräyksiä noudatetaan. Onko EU ryhtynyt alustaviin toimiin, jotta luotaisiin Euroopan unionin standardi lentokoneiden matkustamoiden ilman laadusta? Loyola de Palacion komission puolesta antama vastaus (18. syyskuuta 2001) Komissio tukee kahta parhaillaan käynnissä olevaa tutkimushanketta, joissa selvitetään lentokoneiden matkustamo-olosuhteita. Asica-hankkeessa selvitetään, kuinka ilmastoinnin muutoksilla voidaan lisätä matkustusmukavuutta, ja Cabinair-hankkeessa tutkitaan matkustamo-olosuhteiden vaikutusta terveyteen. Tutkimushankkeet päättyvät vuonna 2003, ja tutkimustuloksia voidaan mahdollisesti käyttää eurooppalaisten esistandardien perustana. Komissio seuraa myös Maailman terveysjärjestön laajaa tutkimusohjelmaa, jossa selvitetään pitkillä lennoilla matkustavien henkilöiden veritulppariskiä. Tutkimusohjelmassa pyritään selvittämään yksityiskohtaisesti veritulppariskin ja lentomatkustuksen välinen yhteys sekä yksittäisten altistavien tekijöiden merkitys ja ennalta ehkäisevien toimien vaikutus. Ohjelma on viisivuotinen, mutta uskomme saavamme hyödyllisiä tuloksia jo ennen loppuraportin julkistamista. Komissio tiedottaa parlamentille näiden hankkeiden tuloksista.
KIRJALLINEN KYSYMYS E-2281/01 esittäjä(t): Mihail Papayannakis (GUE/NGL) komissiolle. Henkilötietojen suojelua Internetissä koskevat sopimukset.



Virallinen lehti nro 040 E , 14/02/2002 s. 0233 - 0233



KIRJALLINEN KYSYMYS E-2281/01 esittäjä(t): Mihail Papayannakis (GUE/NGL) komissiolle (31. heinäkuuta 2001) Aihe: Henkilötietojen suojelua Internetissä koskevat sopimukset Erään tunnetun portaalin Kreikassa 1.-12. kesäkuuta 2001 tekemässä tutkimuksessa ilmeni, että suurimmassa osassa kreikkalaisista verkoista, verkkosivustoista ja portaaleista niiden keskeiselle verkkosivulle ei ole liitetty mainintoja vastuuvapauslausekkeesta ja henkilötietojen suojelusta. Kun otetaan huomioon, että sekä yhteisön lainsäädäntö että Kreikan henkilötietojen suojelun periaate edellyttävät, että poikkeuksetta kaikki verkot liittävät asianmukaiset maininnat keskeiselle verkkosivulleen, voisiko komissio ilmoittaa minulle, onko se tietoinen tästä tilanteesta ja jos on, mitä se aikoo tehdä varmistaakseen, että niin Kreikan kuin yhteisönkin oikeuden sääntöjä noudatetaan? Frederik Bolkesteinin komission puolesta antama vastaus (21. syyskuuta 2001) Komission mielestä arvoisan parlamentin jäsenen esittämä kysymys koskee ensi sijassa Kreikan lainsäädännön soveltamista henkilötietojen suojan osalta. Kreikan lainsäädännön asianmukaisen soveltamisen varmistamiseksi asiassa voidaan kääntyä Kreikan henkilötietojen suojasta vastuussa olevan viranomaisen puoleen. Komissio ilmoittaa kysyjälle, että yksilöiden suojelusta henkilötietojen käsittelyssä ja näiden tietojen vapaasta liikkuvuudesta annetun direktiivin 95/46/EY(1) 29 artiklan mukaisesti perustettu tietosuojatyöryhmä on äskettäin antanut suosituksen 2/2001 tiedoista, joita www-sivustoilla on julkaistava direktiivin täytäntöönpanemiseksi annetun kansallisen lainsäädännön mukaisesti: (saatavissa osoitteesta http://europa.eu.int/comm/internal_market/media/dataprot/wpdocs.htm). Tämän lisäksi komissio ottaa huomioon parlamentin jäsenen kysymyksen esiintuomat merkitykselliset tiedot, kun se tutkii, onko Kreikka toiminut oikein saattaessaan direktiiviä 95/46/EY osaksi kansallista lainsäädäntöään. (1) EYVL L 281, 23.11.1995.
KIRJALLINEN KYSYMYS E-2217/01 esittäjä(t): Luciana Sbarbati (ELDR) ja Paolo Costa (ELDR) komissiolle. Rannikoiden suojelu.



Virallinen lehti nro 040 E , 14/02/2002 s. 0221 - 0222



KIRJALLINEN KYSYMYS E-2217/01 esittäjä(t): Luciana Sbarbati (ELDR) ja Paolo Costa (ELDR) komissiolle (24. heinäkuuta 2001) Aihe: Rannikoiden suojelu - Ottaen huomioon jäsen Sbarbatin esittämän kysymyksen E-0956/01(1) ja komission jäsenen Margot Wallströmin 14. kesäkuuta 2001 siihen antaman vastauksen, - ja ottaen huomioon Euroopan parlamentin kannan, joka hyväksyttiin 5. heinäkuuta 2001 McKennan mietinnössä (A5-0219/2001), - sekä ottaen huomioon, että yhteisön vuoden 2001 talousarvion budjettikohtaan B4-3301 (Pilottihanke rannikkoalueiden suojelemiseksi) otettiin 5 miljoonan euron määräraha Euroopan rannikkoalueiden eroosiota koskeviin selvityksiin ja arviointeihin, voisiko komissio toimittaa tiedot näiden tutkimusten toteuttamiseksi järjestettävien tarjouskilpailujen päivämääristä ja säännöistä? (1) EYVL C 340 E, 4.12.2001. Margot Wallströmin komission puolesta antama vastaus (1. elokuuta 2001) Talousarvion budjettikohdan 2001/B4-3301 täytäntöönpanoa koskeva tarjouskilpailu julkaistiin Euroopan yhteisöjen virallisessa lehdessä 10. heinäkuuta 2001 (viite S130-088260. Tarjousten jättämisen määräaika on 20. elokuuta 2001.
KIRJALLINEN KYSYMYS E-1841/01 esittäjä(t): Maria Martens (PPE-DE) neuvostolle. Alankomaalainen aborttilaiva.



Virallinen lehti nro 040 E , 14/02/2002 s. 0120 - 0120



KIRJALLINEN KYSYMYS E-1841/01 esittäjä(t): Maria Martens (PPE-DE) neuvostolle (27. kesäkuuta 2001) Aihe: Alankomaalainen aborttilaiva Alankomaista matkaa tässä kuussa useita lääkäreitä laivalla kohti Irlantia tarjotakseen siellä irlantilaisille naisille mahdollisuuden aborttiin. Alus purjehtii Alankomaiden lipun alla. Abortit on tarkoitus suorittaa kyseisellä aluksella kansainvälisillä vesillä. 1. Onko neuvosto tietoinen alankomaalaisen aborttilaivan suunnitelmasta Irlannin rannikon läheisyydessä? 2. Miten kyseiseen suunnitelmaan on suhtauduttava EY-oikeuden, aiheeseen liittyvän oikeuskäytännön ja kansainvälisen julkisoikeuden kannalta katsoen? 3. Katsooko neuvosto, että suunnitelma voi vahingoittaa Irlannin oikeusjärjestelmää, koska aluksen lääkäreiden tarkoituksena on kiertää Irlannin lakeja? 4. Onko neuvostossa keskusteltu tästä kysymyksestä? Jos keskusteluja on käyty, mihin tulokseen niissä päädyttiin? Jos keskusteluja ei ole ollut, aikooko neuvosto lähiaikoina käsitellä aborttilaiva-suunnitelmaa? Vastaus (8. lokakuuta 2001) Neuvosto ei ole toimivaltainen vastaamaan arvoisan parlamentin jäsenen esittämään kysymykseen, koska on kyse jäsenvaltion sisäisestä asiasta.
KIRJALLINEN KYSYMYS P-2785/01 esittäjä(t): Adriana Poli Bortone (UEN) komissiolle. Terrorismin vastainen ele: paikkojen nimeäminen New Yorkin World Trade Centerin kaksoistornien mukaan.



Virallinen lehti nro 040 E , 14/02/2002 s. 0248 - 0248



KIRJALLINEN KYSYMYS P-2785/01 esittäjä(t): Adriana Poli Bortone (UEN) komissiolle (1. lokakuuta 2001) Aihe: Terrorismin vastainen ele: paikkojen nimeäminen New Yorkin World Trade Centerin kaksoistornien mukaan Ennennäkemättömän hirvittävät tapahtumat järkyttivät maailmaa 11. syyskuuta 2001. Euroopan unioni tunnustaa kiistattoman oikeuden elämään, joka on ensisijaisen tärkeä arvo ja jota kenelläkään ole oikeutta riistää toiselta. Voisiko komissio ilmoittaa, aikooko se kehottaa jäsenvaltioita nimeämään omissa kaupungeissaan jonkin paikan, kadun tai aukion New Yorkin World Trade Centerin kaksoistornien mukaan, jotta unionin kansalaisia voitaisiin muistuttaa siitä, että Euroopan unioni vastustaa terrorismia ja kunnioittaa oikeutta elämään? Romano Prodin komission puolesta antama vastaus (18. lokakuuta 2001) Kyseinen asia ei kuulu komission toimivaltaan.
KIRJALLINEN KYSYMYS P-2060/01 esittäjä(t): Hiltrud Breyer (Verts/ALE) komissiolle. BSE-testien suorittamisen tahallinen estäminen.



Virallinen lehti nro 040 E , 14/02/2002 s. 0175 - 0176



KIRJALLINEN KYSYMYS P-2060/01 esittäjä(t): Hiltrud Breyer (Verts/ALE) komissiolle (3. heinäkuuta 2001) Aihe: BSE-testien suorittamisen tahallinen estäminen Onko komissio tietoinen, että elinkeinoelämä kehottaa Internetin välityksellä maanviljelijöitä kutsumaan eläinlääkärin eläimen kuoleman toteamiseksi vasta sitten, kun kuolleen eläimen on annettu olla koskemattomana muutaman päivän ajan, minkä tarkoituksena on kiertää BSE-testit ja estää mahdollisten BSE-tapausten paljastuminen? Onko komissio saanut jäsenvaltioilta tietoja siitä, kuinka pitkä aikaa kuluu eläimen kuolemisajankohdan ja ilmoittamisajankohdan välillä? Mitä toimia komissio on tähän asti tehnyt, jotta tällainen BSE-testien suorittamisen tahallinen estäminen voidaan kieltää, tai mihin toimiin se aikoo ryhtyä sen kieltämiseksi tulevaisuudessa? David Byrnen komission puolesta antama vastaus (26. heinäkuuta 2001) Komission elintarvike- ja eläinlääkintätoimisto teki tarkastuksia Saksassa 28. toukokuuta - 1. kesäkuuta 2001. Yhdessä vierailluista osavaltioista tarkastajille ilmoitettiin, että jotkut maanviljelijöistä olivat tahallisesti lykänneet ilmoitusta tilalla kuolleesta karjasta, jottei mahdollisia naudan spongiformisia enkefalopatioita (BSE) paljastuisi. Viranomaiset olivat jo ilmoittaneet kirjallisesti useille tuottajien järjestöille, että tilalla kuolleesta karjasta tehtävän ilmoituksen liiallinen lykkääminen on Saksan lainsäädännön vastaista ja että kaikenlainen lainsäädännön rikkominen johtaisi rangaistuksiin. Lisäksi oli kerrottu, että tilalla kuolleesta karjasta tehtävän ilmoituksen lykkääminen ei välttämättä tarkoita, etteikö mahdollista BSE-tapausta paljastettaisi, sillä BSE-tapaukset voidaan paljastaa nopeilla testeillä autolysoituneesta aivonäytteestä. BSE:n valvontaohjelman täytäntöönpanoa valvotaan komission elintarvike- ja eläinlääkintätoimiston säännöllisesti suorittamissa tarkastuksissa. Jos puutteellisuuksia havaitaan, asianosaista jäsenvaltiota pyydetään toteuttamaan korjaavia toimia. Komission tarkoituksena on keskittyä tulevissa tarkastuksissa valvontatoimenpiteisiin, joilla seurataan myös tilalla kuolleen karjan testaamista. Tämä on erittäin olennaista, kun otetaan huomioon 1. heinäkuuta 2001 voimaan tullut vaatimus siitä, että kaikki yli 24 kuukauden ikäisenä kuolleet eläimet testataan.
KIRJALLINEN KYSYMYS E-2136/01 esittäjä(t): Daniel Varela Suanzes-Carpegna (PPE-DE) komissiolle. Sardiinisäilykkeiden tuonti EU:iin Venezuelasta ja Perusta.



Virallinen lehti nro 040 E , 14/02/2002 s. 0197 - 0197



KIRJALLINEN KYSYMYS E-2136/01 esittäjä(t): Daniel Varela Suanzes-Carpegna (PPE-DE) komissiolle (17. heinäkuuta 2001) Aihe: Sardiinisäilykkeiden tuonti EU:iin Venezuelasta ja Perusta Vastauksessaan esittämääni kysymykseen E-1198/00(1) komission jäsen Fischler ilmoitti, että komissio vaati tuovaa jäsenvaltiota (Saksa) soveltamaan tiukasti neuvoston asetusta (ETY) N:o 2136/89(2), annettu 21 päivänä kesäkuuta 1989, sardiinisäilykkeiden kaupan pitämistä koskevista yhteisistä vaatimuksista, ja että tällä tavalla korjattiin eräitä yhteisön määräysten vastaisia käytäntöjä. Komissio lisäsi, että koska tilanne ei vielä näyttänyt täysin tyydyttävältä, komissio oli käynnistänyt jäsenvaltiota vastaan rikkomusmenettelyn, joka oli vielä kesken. Panemme merkille nämä komission ponnistukset ja haluaisimme, että komissio tiedottaisi meille niiden tuloksista. Voiko komissio ilmoittaa tulokset, joita tähän mennessä on saatu edellä mainitusta rikkomusmenettelystä? Voiko komissio ilmoittaa kaikista muista tähän asetukseen liittyvistä rikkomusmenettelyistä, joita on käynnistetty tai aiotaan käynnistää? Voiko komissio ilmoittaa sardiinisäilykkeiden tuontimäärät ja alkuperämaat alkaen 1. tammikuuta 2000? (1) EYVL C 89 E, 20.3.2001, s. 15. (2) EYVL L 212 E, 22.7.1989, s. 79. Franz Fischlerin komission puolesta antama vastaus (5. syyskuuta 2001) Komission aloittaman jäsenyysvelvoitteiden noudattamatta jättämistä koskevan menettelyn yhteydessä Saksan viranomaisilta viralliseen ilmoitukseen saadussa vastauksessa esitettiin tietoja, joiden perusteella voitiin todeta, etteivät kyseiset viranomaiset olleet jääneet toimettomiksi julkituotujen rikkomustilanteiden suhteen. Näin ollen koska valituksen tekijät eivät ole toimittaneet lisätietoja, komissio päätti kokouksessaan 18. heinäkuuta 2001, ettei menettelyä ollut aiheellista jatkaa. Valittajille ilmoitettiin komission aikomuksesta päättää menettely. Komissio ei ole aloittanut muita jäsenyysvelvoitteiden noudattamatta jättämistä koskevia menettelyjä toisia jäsenvaltioita vastaan. Sardiinisäilykkeiden yhteisöön tuontia koskevat lähtömaakohtaiset tilastot lähetetään suoraan arvoisalle parlamentin jäsenelle ja parlamentin pääsihteeristöön.
KIRJALLINEN KYSYMYS E-1906/01 esittäjä(t): Olivier Dupuis (TDI) neuvostolle. Vietnam.



Virallinen lehti nro 040 E , 14/02/2002 s. 0136 - 0136



KIRJALLINEN KYSYMYS E-1906/01 esittäjä(t): Olivier Dupuis (TDI) neuvostolle (29. kesäkuuta 2001) Aihe: Vietnam Internet oli pitkään kielletty Vietnamissa, mutta viime aikoina se on alkanut kehittyä nopeasti. Tämän uuden tilanteen edessä Vietnamin viranomaiset ottivat vuonna 1997 käyttöön valvontajärjestelmän, joka kattaa kaikki Internet-liittymät. Guide du Routard -oppaan mukaan (ks. s. 137) Ranskan viranomaiset ovat ystävyyden nimissä hankkineet Vietnamin viranomaisille tällaisen järjestelmän. Onko neuvosto tietoinen siitä, että Ranskan viranomaiset ovat hankkineet Hanoin viranomaisille Internetin valvontajärjestelmän? Katsooko neuvosto tällaisen järjestelmän hankkimisen olevan sopivaa? Katsooko neuvosto, että tällaisten valvontajärjestelmien hankkiminen sopii yhteen ihmisoikeuksien ja perusvapauksien edistämisen kanssa ottaen huomioon, että niiden edistäminen kuuluu olennaisena osana neuvoston Vietnamin-politiikkaan, kuten neuvosto jatkuvasti vakuuttaa? Voisiko neuvosto ilmoittaa, onko neuvostossa keskusteltu tällaisen valvontajärjestelmän hankkimisesta Vietnamiin tai mahdollisesti vastaavanlaisten valvontajärjestelmien hankkimisesta muihin kolmansiin maihin? Katsooko neuvosto yleisesti ottaen, että aseet ja jotkut muut kaupalliset hankinnat pitäisi sulkea pois unionin ja kolmansien maiden välisestä kaupasta tai että niiden myymistä pitäisi ainakin säädellä mahdollisimman tiukasti? Vastaus (8. lokakuuta 2001) Neuvostolle ei ole ilmoitettu tällaisen järjestelmän toimittamisesta eikä sillä ole keinoja estää sitä, että tällainen järjestelmä annetaan kolmansille maille.
KIRJALLINEN KYSYMYS E-0832/01 esittäjä(t): Stavros Xarchakos (PPE-DE) komissiolle. Kreikan kansallinen maarekisteri ja sen edistymisvauhti.



Virallinen lehti nro 261 E , 18/09/2001 s. 0205 - 0206



KIRJALLINEN KYSYMYS E-0832/01 esittäjä(t): Stavros Xarchakos (PPE-DE) komissiolle (20. maaliskuuta 2001) Aihe: Kreikan kansallinen maarekisteri ja sen edistymisvauhti Kansallista maarekisteriä on Kreikassa usein luonnehdittu suurimmaksi suurista hankkeista. Sen tavoitteeksi on asetettu yksityisen ja julkisen kiinteän omaisuuden yksityiskohtainen rekisteröinti, tarkoituksena tehdä loppu julkisessa omistuksessa olevan maan laittomasta haltuunotosta ja metsien tuhopoltoista sekä suojella tehokkaasti kaikkien Kreikan kansalaisten yksityisomaisuutta. EU rahoittaa tämän kalliin hankkeen toteuttamista, mutta näyttää siltä, ettei se etene siinä tahdissa kuin pitäisi. Tämä kehitys siirtää myöhemmäksi hankkeen lopullisen valmistumisen, vaikka hallitus jatkuvasti vakuuttaa toista. Voisiko Euroopan komissio kertoa minulle, mikä on Kreikan kansallista maarekisteriä varten sidottu yhteisön rahoituksen kokonaismäärä, ja mikä on jo käytettyjen määrärahojen summa? Mikä on komission arvio koko hankkeen edistymisvauhdista? Montako vuotta komissio arvioi kuluvan hankkeen valmistumiseen sen viimeaikaisella etenemistahdilla? Onko olemassa mitään tietoja vastaavien hankkeiden läpiviemiseen kuluneesta ajasta muissa unionin jäsenvaltioissa? Michel Barnier'n komission puolesta antama vastaus (8. toukokuuta 2001) Kansallista maarekisteriä koskevalle hankkeelle maksetaan yhteisön tukea Kreikkaa varten ohjelmakaudeksi 19941999 laadittuun toiseen yhteisön tukikehykseen kuuluvan ympäristöalan toimenpideohjelman osana. Hankkeen alustavat kokonaiskustannukset olivat 172 miljoonaa euroa. Edellä mainittuun toimenpideohjelmaan tehdyn muutoksen vuoksi tämänhetkiset kokonaiskustannukset ovat 138,9 miljoonaa euroa; tästä määrästä Euroopan aluekehitysrahaston osuus on 75 prosenttia. Hankkeen toteuttava virasto on sitonut määrärahat kokonaisuudessaan. Yhteisön määrärahoista on käytetty tähän mennessä 96 prosenttia. Hankkeen toteutusvauhti ei ole tyydyttävä. Hanketta koskevan toimenpideohjelman tietojen mukaisesti vuoden 2001 loppuun mennessä oli tarkoitus laatia 28 223 km2:n pinta-alan kattava käyttökelpoinen maarekisteri. Käytettävissä olevien tietojen mukaan käynnissä olevat työt koskevat kuitenkin ainoastaan 8 000 km2:n pinta-alaa, ja tähän mennessä toteutettaviksi tarkoitetuista töistä on toteutettu ainoastaan 21 prosenttia. On selvää, että hankkeen lopullinen valmistuminen vie nykyisellä vauhdilla hyvin monta vuotta. Toteutuminen edellyttää tietenkin sitä, että tarvittavat varat ovat käytettävissä. Komissio ei kuitenkaan pysty antamaan tällä hetkellä tarkkaa arviota kestosta. Mitään vastaavanlaisia hankkeita ei ole aloitettu muissa jäsenvaltioissa, koska muissa jäsenvaltioissa on ollut käytössä hyvin erilaiselta pohjalta toteutettu ja hyvin erilaiseen tekniikkaan perustuva maarekisteri jo erittäin monta vuotta.